കൊറോണ ഡ്യൂട്ടിയ്ക്കിടെ നഴ്സുമാരെ മര്ദ്ദിച്ചു എറണാകുളം മെഡിക്കല് കോളേജിലെ ഡോക്ടര്ക്കെതിരെ പരാതി എറണാകുളം മെഡിക്കല് കോളേജിലെ ജൂനിയര് റെസിഡന്റ് ഡോക്ടര്ക്കെതിരെ പരാതിയുമായി നഴ്സിംഗ് ഓഫീസര്മാര്. കൊറോണ ഡ്യൂട്ടിയ്ക്കിടെ തങ്ങളെ മര്ദ്ദിക്കുകയും സ്ത്രീത്വത്തെ അപമാനിക്കുന്ന രീതിയില് പെരുമാറുകയും ചെയ്തുവെന്ന് പരാതിയില് പറയുന്നു. ഒരാളെ ഡോക്ടര് ശാരീരികമായി കയ്യേറ്റം ചെയ്യുകയുമുണ്ടായി. സംഭവത്തില് പോലീസ് കേസെടുത്തു അന്വേഷണം ആരംഭിച്ചു. മെയ് എട്ടിനായിരുന്നു കേസിനാസ്പദമായ സംഭവം. കൊറോണ ഡ്യൂട്ടിയ്ക്കിടെയാണ് ഡോക്ടര് ശാരീരികമായും മാനസികമായും പരാതിക്കാരെ ഉപദ്രവിച്ചത്. പരാതിക്കാരില് ഒരാളെ ജൂനിയര് റെസിഡന്റ് ഡോക്ടര് മുതുകില് ഇടിക്കുകയും സ്ത്രീത്വത്തെ അപമാനിക്കുന്ന രീതിയില് പെരുമാറുകയും ചെയ്തു. സംഭവത്തില് മെഡിക്കല് കോളേജ് അധികൃതര്ക്ക് പരാതി നല്കിയെങ്കിലും നടപടി സ്വീകരിക്കാതെ വന്നതോടെയാണ് ഇവര് പോലീസിനെ സമീപിച്ചത്. സംഭവത്തില് പോലീസ് നഴ്സിംഗ് ഓഫീസര്മാരുടെ മൊഴിയെടുത്തു. മൊഴികള് വിശകലനം ചെയ്ത ശേഷം തുടര് നടപടികള് സ്വീകരിക്കുമെന്നും ഉദ്യോഗസ്ഥര് അറിയിച്ചു.